Kaliňák, Robert, podpredseda vlády a minister vnútra SR (2015-05-14):
Ďakujem pekne, pani predsedajúca. Ono nemá veľký význam reagovať veľmi na pána poslanca Hlinu, lebo on v zásade od usporiadania knižníc až po montáž jadrovej elektrárne vie všetko najlepšie. Pán poslanec, ja vás upozorním, vlastniť zbrane nie je ľudské právo ani základné, dokonca ani rozšírené. To nič s ľudskými právami a vaším narušovaním súkromia, ktoré hovoríte, odpočúvaním, nemá nič spoločné. A vysvetľovať to asi nemá veľký význam. Zbraň je nebezpečná vec, ktorú za určitých podmienok štát umožní, niekomu zbraň držať. A keď tie podmienky má šancu porušiť, tak mu ich proste odoberie. To isté platí, aké sú prísne tresty, keď stratíte zbraň. Keď stratíte zbraň, stane sa, stane sa, ale podľa zákona už ste nespôsobilý ďalej. Minimálne dva roky tú zbraň vlastne nebudete môcť mať. To je jeden z najprísnejších režimov, ktorý vlastne môžete riešiť vo vzťahu k zbraní. Však sú to nebezpečné veci. A predstava, že ste proti tomu, aby sme odoberali domácim násilníkom zbraň, je pre mňa chorá. To ani nedokážem pochopiť. Že ono toto je takým dobrým dôkazom, že vy ste principiálne proti všetkému. Čiže vy ste taký deštruktér. A raz by som, aj keď neprajem to slovenskému národu, aby ste raz boli konštruktér, ale teda v podstate môžete si to raz vyskúšať. A ja som zvedavý, či raz budete schopný v živote niečo vyprodukovať. Prevziať zodpovednosť za rozhodnutie, aby sa to Slovensko posunulo dopredu, či už bolo bezpečnejšie, keďže sa nachádzate vo výbore pre obranu a bezpečnosť, aby bolo bezpečnejšie. Ja poznám všetky tie vaše vyhlásenia, že proste nie je možné v mene bezpečnosti obetovať slobodu, pretože stratíte obidve veci. Potom tá teória, ktorú ste tu prezentovali, znamená, však v Európe posledných desať rokov zomrelo rukou teroristov, ospravedlňte ma, „iba päťdesiat ľudí“. To keď porovnáme s dopravnou nehodovosťou, tak je to zanedbateľné číslo. Tak prečo sa vôbec venujeme terorizmu? To je tak v podstate niekedy vo svete, aj možno pády kokosových orechov zabijú viacej ľudí ako teroristi v Európe. To sú také absurdné myšlienky, pán poslanec, čo tu dávate, že sú až nebezpečné. Čiže fakt vás poprosím, že v tej vašej nenávisti k všetkým vašim kolegom od vašej pravice doprava smerom k SMER-u skúste aspoň konštruktívne prísť k nejakej veci, že toto je naozaj problém, a myslím si, že je problém. Lebo vyznáte sa vo všetkom. To sme tu už všetci zistili. Za tie roky neexistovala oblasť, v ktorej by ste neboli, a neexistuje minister, ktorého by ste nekritizovali, lebo všetko viete lepšie. V podstate som zistil, že kľudne je možné, že by ste vlastne, vy by ste nás prekonali. Nie že by bolo jedna vláda, jedna strana vo vláde, ale v podstate by stačil jeden človek na celú vládu. On by bol premiér aj minister všetkého. Podľa mňa toto by ste vcelku zvládli. Takto vlastne to všetko prezentujete. (Reakcia z pléna.) Ja som vás ešte neurazil. Ja som len povedal, prečo to, čo ste kritizovali, pán poslanec, je absurdné. Nechápem, že vy ste zrazu citlivý, pretože vy tu urážate nepretržite všetkých. Ja som len povedal, že váš príspevok k tomu nevychádzal z ničoho racionálneho. Ešte raz sa k tomu vrátim. Držanie zbrane nie je ľudské právo. Je to zmluva medzi štátom a držiteľom zbrane, kedy musí dodržovať veľmi prísne podmienky. Veľmi prísne podmienky. To znamená, raz, vás poprosím, príďte s niečím, čo má hlavu a pätu. A predtým si to treba aj pozrieť. Ďakujem pekne.